PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Kansainvälisiin rikoksiin liittyvä ratkaiseva todistusaineisto muodostuu yleensä muun muassa äänitallenteista, videoista ja valokuvista. Myös satelliittikuvat voivat osoittautua hyödyllisiksi todisteiksi tällaisista rikoksista. Sen vuoksi tämän ehdotuksen tarkoituksena on myös laajentaa niitä tietoluokkia, joita Eurojust voi laillisesti käsitellä, sisällyttämällä niihin äänitallenteet ja videot sekä satelliittikuvat ja kaikki merkitykselliset valokuvat. Tässä ehdotuksessa esitetyt Eurojust-asetukseen tehtävät muutokset on saatettava voimaan kiireellisesti, jotta kansalliset ja kansainväliset oikeusviranomaiset voisivat kaikilta osin hyödyntää Eurojustin apua meneillään olevissa kansainvälisiä rikoksia koskevissa tutkimuksissa Ukrainaan kohdistuvan hyökkäyksen yhteydessä.

Sen vuoksi tämän ehdotuksen tarkoituksena on antaa Eurojustille valtuudet kerätä, säilyttää ja analysoida todisteita, jotka liittyvät joukkotuhontaan, rikoksiin ihmisyyttä vastaan, sotarikoksiin ja niiden liitännäisrikoksiin, sekä edellytykset jakaa tällaisia todisteita toimivaltaisten kansallisten tai kansainvälisten oikeusviranomaisten kanssa tai muulla tavoin saattaa todisteet niiden saataville silloin kun tämä on tarpeen ja asianmukaista. Todisteiden kerääminen ei tarkoita, että Eurojustille annettaisiin toimeenpanevan tutkintaviranomaisen asema, sillä se ei kuulu Eurojustin toimeksiantoon. Sen sijaan tarkoituksena on varmistaa, että Eurojust voi vastaanottaa eri lähteistä peräisin olevia todisteita ja säilyttää niitä keskitetysti. Tällä tavoin Eurojust voi tukea tehokkaammin syytetoimiin tarvittavan näytön kokoamista kansallisten ja kansainvälisten tutkimusten yhteydessä ja antaa lisätukea toimivaltaisille syyttäjäyksiköille. Tätä varten tässä ehdotuksessa esitetään, että olisi perustettava asianhallintajärjestelmän ulkopuolinen automatisoitu tiedonhallinta- ja tallennusjärjestelmä. Koska kyseessä olevat henkilötiedot ovat arkaluonteisia, niiden käsittelyssä, mukaan lukien tietojen kerääminen, säilyttäminen, analysointi ja jakaminen, on noudatettava tiukimpia tietosuoja- ja kyberturvallisuusperiaatteita.

Venäjän Ukrainaan kohdistamaan hyökkäykseen liittyvät viimeaikaiset tapahtumat ovat vahvistaneet, että Eurojustin nykyistä asianhallintajärjestelmää on tarpeen täydentää kiireellisesti. Eurojust ei voi nykyisen tietojenkäsittelyarkkitehtuurinsa puitteissa kerätä, säilyttää tai analysoida todisteita myöskään Ukrainassa todennäköisesti tehtävistä kansainvälisistä rikoksista, sillä jos tällaisia rikoksia todetaan tapahtuneen, tapahtumien mittakaava ja säilytettävän todistusaineiston määrä on valtava.

Eurojust on perustanut tehtäviensä suorittamista varten asianhallintajärjestelmän, joka sisältää Eurojust-asetuksen liitteessä II tarkoitettuja henkilötietoja sekä muita tietoja. Asianhallintajärjestelmän tarkoituksena on pääasiassa tukea sellaisten tutkinta- ja syytetoimien hallinnointia ja koordinointia, joissa Eurojust avustaa. Eurojust-asetuksessa rajoitetaan asianhallintajärjestelmän perustaminen tilapäisiin työtiedostoihin, joiden tarkoituksena on tukea tutkittavana olevien tapausten hallinnollista seurantaa, ja hakemistoon. Henkilötietojen käsittely asianhallintajärjestelmän ulkopuolella on kielletty. Kun Eurojust koordinoi ja tukee tutkinta- ja syytetoimia, se voi väliaikaisesti säilyttää ja jakaa todisteita asetuksessa vahvistettujen sääntöjen mukaisesti.

Venäjä aloitti 24. helmikuuta 2022 sotilaallisen hyökkäyksen Ukrainaa vastaan. On perusteltu syy uskoa, että Ukrainassa on tehty ja tehdään sotarikoksia ja rikoksia ihmisyyttä vastaan. Kansainvälisen rikostuomioistuimen syyttäjä ilmoitti 2. maaliskuuta 2022 aloittaneensa tutkinnan Ukrainan tilanteesta. Myös useiden jäsenvaltioiden ja Ukrainan syyttäjäviranomaiset ovat aloittaneet kansainvälisiä rikoksia koskevia tutkintoja, joita Eurojust tukee ja koordinoi. Eurojustilla on asiantuntemusta ja kokemusta kansainvälisiä rikoksia koskevien tutkinta- ja syytetoimien tukemisesta muun muassa helpottamalla yhteisten tutkintaryhmien toimintaa. Eräät jäsenvaltiot ovat yhdessä Ukrainan kanssa perustaneet tällaisen ryhmän meneillään olevien vihollisuuksien yhteydessä. Eurojust tekee yhteistyötä myös Kansainvälisen rikostuomioistuimen syyttäjän kanssa.

•Yhdenmukaisuus muiden alaa koskevien politiikkojen säännösten kanssa

Ehdotuksella edistetään tavoitetta tarjota unionin kansalaisille vapauden, turvallisuuden ja oikeuden alue, jolla ei ole sisärajoja ja jolla toteutetaan asianmukaisia toimenpiteitä rikollisuuden ehkäisemiseksi ja torjumiseksi.

Ehdotus on hyväksytty Venäjän Ukrainaan kohdistaman hyökkäyksen seurauksena, koska kävi nopeasti ilmi, että Eurojustin nykyiseen oikeudelliseen kehykseen olisi tehtävä kohdennettuja muutoksia, jotta Eurojust voisi parhaalla mahdollisella tavalla täyttää tavoitteensa tukea ja vahvistaa kansallisten tutkinta- ja syyttäjäviranomaisten välistä koordinointia ja yhteistyötä konfliktin osapuolten tekemien kansainvälisten rikosten osalta.

Ehdotus on jatkoa 1. joulukuuta 2021 hyväksytylle ehdotukselle Eurojust-asetuksen ja neuvoston päätöksen 2005/671/YOS muuttamisesta terroritapauksia koskevan digitaalisen tietojenvaihdon osalta. Näiden ehdotusten yhteisenä tavoitteena on antaa Eurojustille edellytykset täyttää sille Eurojust-asetuksessa kaavailtu vahvempi rooli vakavaan rikollisuuteen liittyvien kansallisten tutkinta- ja syyttäjäviranomaisten välisen koordinoinnin ja yhteistyön tukemisessa ja vahvistamisessa.

Ehdotukset täydentävät toisiaan, sillä ne koskevat rikollisuuden eri muotoja (kansainvälisiä rikoksia ja terrorismirikoksia), ja niissä esitetään Eurojustin tietojenkäsittelyarkkitehtuuriin keskenään erilaisia muutoksia. Terrorismin vastaista rekisteriä koskevan ehdotuksen tarkoituksena on integroida kyseinen rekisteri paremmin Eurojustin oikeudelliseen ja tekniseen kehykseen, niin että Eurojust voi tunnistaa terrorismirikoksia koskevien samanaikaisten tutkinta- ja syytetoimien väliset yhteydet. Tämän ehdotuksen tarkoituksena taas on antaa Eurojustille edellytykset kerätä, säilyttää, analysoida ja tarvittaessa jakaa todisteita kansainvälisistä rikoksista säätämällä asianhallintajärjestelmän ulkopuolisen automatisoidun tiedonhallinta- ja tallennusvälineen perustamisesta. Terrorismin vastaista rekisteriä koskevasta ehdotuksesta käytävät neuvottelut ja ehdotuksen teksti on yhdenmukaistettava tämän ehdotuksen kanssa.

•Yhdenmukaisuus unionin muiden politiikkojen kanssa

Unioni on reagoinut Venäjän Ukrainaan kohdistamaan hyökkäykseen useilla eri politiikanaloilla. Unioni on esimerkiksi hyväksynyt nopeasti kattavan ja tuntuvan pakotepaketin. Se on keskeyttänyt Venäjän suosituimmuuskohtelun Maailman kauppajärjestössä ja ilmoittanut myöntävänsä lähes 550 miljoonaa euroa avustustoimiin hyökkäyksen humanitaaristen seurausten lieventämiseksi. Kaikilla näillä toimilla sekä tällä ehdotuksella pyritään varmistamaan, että unionilla on asianmukaiset välineet puuttua, oikeusvaltioperiaatetta ja perusoikeuksia kaikilta osin noudattaen, Venäjän Ukrainaan kohdistaman sotilaallisen hyökkäyksen seurauksiin (mukaan lukien rikosoikeudellinen vastuu konfliktin yhteydessä tehdyistä kansainvälisistä rikoksista). Kaikkien toimien perimmäisenä tavoitteena on palauttaa rauha, jonka edistäminen on unionin ensimmäinen tavoite.

Ehdotuksella noudatetaan periaatetta, jonka mukaan Europolin ja Eurojustin tehtävät täydentävät toisiaan. Europol tukee ja vahvistaa jäsenvaltioiden toimivaltaisten lainvalvontaviranomaisten toimia ja niiden keskinäistä yhteistyötä, jonka tavoitteena on ehkäistä ja torjua joukkotuhonta, rikokset ihmisyyttä vastaan ja sotarikokset. Eurojust puolestaan tukee vastaavissa tehtävissä oikeusviranomaisia. Europol on myös perustanut kansainvälisiä rikoksia koskevan analyysihankkeen. Hankkeen avulla Europol pyrkii tukemaan jäsenvaltioiden toimivaltaisia viranomaisia, kolmansia osapuolia ja järjestöjä kansainvälisten rikosten ehkäisemisessä ja torjunnassa esimerkiksi analysoimalla tietoja ja tiedustelutietoja, jotka liittyvät joukkotuhontaan, rikoksiin ihmisyyttä vastaan ja sotarikoksiin. Eurojust ja Europol koordinoivat toimintaansa ja tekevät yhteistyötä toimeksiantojensa puitteissa muun muassa päivittämällä vuonna 2010 allekirjoittamansa operatiivisen sopimuksen, jonka tarkoituksena on tehostaa niiden toimivaltaan kuuluvan vakavan rikollisuuden torjuntaa ja välttää toimien ja resurssien päällekkäisyys.